Ivars Eglītis
Šis raksts ir par ārstu un politiķi. Par citām jēdziena Eglītis nozīmēm skatīt nozīmju atdalīšanas lapu. Ivars Eglītis (dzimis 1959. gada 3. septembrī) ir ārsts, bijušais Latvijas Republikas Veselības ministrs, pārstāvot valdībā Tautas partiju. Dzimis Kuldīgā. 1984. gadā absolvējis Rīgas Medicīnas institūtu ārsts-terapeita specialitātē. Pēc augstskolas beigšanas no 1984. līdz 1989. gadam strādājis Kuldīgas rajona centrālajā slimnīcā. No 1992. līdz 1994. gadam bijis Kuldīgas rajona galvenais ārsts. Tad nepilnu pusgadu strādājis Labklājības minstrijā Veselības departamenta direktora amatā, no 1995. līdz 2007. gadam SIA "Kuldīgas slimnīca" valdes priekšsēdētājs. Laika posmā no 2001. līdz 2007. gadam Ivars Eglītis bija Kuldīgas pilsētas domes deputāts. 2007. gada 20. decembrī, kad savu darbību sāka Ivara Godmaņa vadītā valdība, Eglītis tajā kļuva par Veselības ministru. Viņš demisionēja 2009. gada 17. jūnijā, atkāpšanās rakstā uzsverot, ka "nevar uzņemties atbildību par veselības aprūpes nozari situācijā, kad pēkšņi un būtiski samazinot budžetu, valsts vairs nespēs nodrošināt medicīnas pakalpojumu pieejamību lielai daļai Latvijas iedzīvotāju".